ফার্ক অস্ত্রবিরতি চুক্তি ৩১ অক্টোবর-413152 | বিদেশ | কালের কণ্ঠ | kalerkantho
অনলাইনবিদেশ ফার্ক অস্ত্রবিরতি চুক্তি ৩১ অক্টোবর শেষ হবে : প্রেসিডেন্ট
ফার্ক অস্ত্রবিরতি চুক্তি ৩১ অক্টোবর শেষ হবে : প্রেসিডেন্ট
কালের কণ্ঠ অনলাইন ৫ অক্টোবর, ২০১৬ ১৮:৪৪ Share
কলম্বিয়ার প্রেসিডেন্ট জুয়ান ম্যানুয়েল সান্তোস বলেন, ফার্ক বিদ্রোহীদের সাথে করা অস্ত্রবিরতি চুক্তি ৩১ অক্টোবর শেষ হবে। রোববারের গণভোটে কলম্বিয়া শান্তি চুক্তি প্রত্যাখ্যাত হওয়ার পর এ চুক্তি পুনর্বহালের চেষ্টায় আলোচকরা কিউবায় আলোচনা পুনরায় শুরু করেন। টেলিভিশনে প্রচারিত এক ভাষণে সান্তোস বলেন, ‘আমি আশা করছি এ সংঘাত সমাধানের উপায় খুঁজে বের করতে প্রয়োজনীয় চুক্তি করার দিকে আমরা এগিয়ে যেতে পারবো। ’
কারণ, কলম্বিয়ার সকল পক্ষ ৫০ বছরের বেশী সময় ধরে চলা এ সংঘাতের অবসান চায়। এদিকে কলম্বিয়ার বিরোধী দলগুলো এ চুক্তির অনেক অংশের বিষয় নিয়ে পুনরায় আলোচনার ওপর জোর দিচ্ছে। বিরোধী দলগুলো বলছে তারা কংগ্রেসে বিদ্রোহীদের আসন পাওয়ার নিশ্চয়তা দিতে চায় না। কলম্বিয়ার সাবেক প্রেসিডেন্ট আলভারো উরিব কলম্বিয়ার বিরোধী দলগুলোর নেতৃত্ব দিচ্ছেন। উরিব ও কলম্বিয়ার আরেক সাবেক প্রেসিডেন্ট আন্ড্রেস পাস্ত্রানার সঙ্গে প্রেসিডেন্ট সান্তোসের সাক্ষাতের কথা রয়েছে। উল্লেখ্য, কিউবার রাজধানী হাভানায় সরকারি ও ফার্ক আলোচকদের মধ্যে চার বছরের আনুষ্ঠানিক আলোচনার পর এ শান্তি চুক্তি হয়। এ চুক্তির ব্যাপারে আগে থেকেই প্রেসিডেন্ট সান্তোস ফার্কের সাথে চূড়ান্ত চুক্তিতে পৌঁছাতে গণভোট দেয়ার ঘোষণা দেন। গণভোটে সামান্য ব্যবধানে চুক্তিটি প্রত্যাখ্যাত হয়। গণভোটে চুক্তিটির বিপক্ষে ৫০.২ শতাংশ ভোট পড়ে। তবে প্রেসিডেন্ট সান্তোস ও ফার্ক নেতা তিমোচেনকো উভয়ই জোর দিয়ে বলেন, তারা হাল ছাড়বেন না। Share
৫ ডিসেম্বর, ২০১৬ ১৮:৫১ ফটো গ্যালারি